Sveučilište u Zagrebu

Muzička akademija

**Književno-glazbene radionice *Note ljubavi***

Zagreb, 2018.

Ovaj rad izrađen je na Odsjeku za glazbenu pedagogiju pri Muzičkoj akademiji Sveučilišta u Zagrebu pod vodstvom red. prof. art. Marine Novak, pročelnice Odsjeka za glazbenu pedagogiju i predan je na natječaj za dodjelu Rektorove nagrade u akademskoj godini 2017/2018.

U programu su sudjelovale studentice Odsjeka za glazbenu pedagogiju, Odsjeka za muzikologiju, Odsjeka za pjevanje i Odsjeka za kompoziciju i teoriju glazbe navedene u tablici u uvodnom dijelu dokumenta.

SADRŽAJ

1. Uvod………………………………………………………………………………….3
2. Studentski zapisi s radionica…………………………………………………………6
3. Ciljevi inicijative *Note ljubavi* i planovi u budućnosti………………………………11
4. Prilozi………………………………………………………………………………..13

**1. UVOD**

Ciklus književno-glazbenih pedagoških susreta *Note ljubavi* spoj je književnosti i glazbe čija je baza čitanje „ozvučenih“ priča[[1]](#footnote-1) uz *follow-up*dio u kojem se sa sudionicima pjevaju pjesme po sluhu, sviraju instrumenti i/ili slušaju skladbe koje su vezane uz samu priču. Ponekad su te aktivnosti neglazbene te uključuju razgovor o priči ili likovne aktivnosti taktilne prirode. Odabrane priče se prerađuju i tako da u sebi sadržajno obrađuju i teme vezane uz kulturu i društvo općenito, poput primjerice bontona na koncertima, bavljenja umjetnošću, poštivanje različitosti, i sl. Radionice su primarno namijenjene štićenicima Centra za odgoj i obrazovanje slijepih i slabovidnih osoba Vinko Bek, a inicijativu za ovakav tip radionica je pokrenula udruga *Smiješak za sve* koja promiče čitanje i književnost kroz čitanje priča u dječjim bolnicama*.* Ana Čorić, mag. mus., asistentica Odsjeka za glazbenu pedagogiju, pokrenula je kao volonterka udruge ovu suradnju između udruge i Akademije u želji za širenjem ljubavi prema glazbenoj kulturi i kulturi čitanja među onim skupinama u društvu kojima kulturni sadržaji nisu u takvom obliku dostupni, kao i za pružanjem mogućnosti zainteresiranim studentima za glazbeno-pedagoški rad koji je koristan za lokalnu zajednicu.

U razdoblju od listopada do prosinca 2017. godine provedene su četiri pilot-radionice na kojima su studentice kao predloške koristile svima dobro poznate (glazbene) priče *Čarobnjak iz Oza* (Lyman Frank Baum) i *Orašar* (E. T. A. Hoffmann). Tri su radionice izvele u prostorima Knjižnica grada Zagreba (dječji odjeli na Kvatriću i Ribnjaku), a jednu u prostorima Centra Vinko Bek. Jedna je od radionica u knjižnici sasvim slučajno bila s djecom iz obližnje osnovne škole i tu se rodila ideja da se radionice prošire i na djecu koja nisu slijepa. Osim toga, zbog aktivnosti kojima se udruga *Smiješak za sve* bavi, pojavila se ideja da se do kraja nastavne godine djelatnost proširi i na izvedbe u dječjim bolnicama, u kojima je djeci glazba često nedostupna i kojima se nastoji uljepšati vrijeme provedeno u često traumatičnom bolničkom okruženju kroz čitanje i umjetnost. S najnovijom pričom, *Medo i gitara,* planira se proširenje djelatnosti i na dječje bolnice Rebro i Srebrnjak te dječju knjižnicu na Ribnjaku. U pripremi je i priča *Noćni vrtlar* braće Fan, koja bi se ponudila i inicijativi *Biljke i svirke* za lipanj*.*

Uz nešto manje od desetak studentica Glazbene pedagogije, Muzikologije, Pjevanja, Teorije glazbe i Kompozicije, postoji i interes sa drugih fakulteta za uključenje u program, no najveći izazov predstavlja prostor i vrijeme za vježbu (s obzirom da je aktivnost otvorena za zainteresirane studente svih godina i odsjeka, a rasporedi su različiti), te materijalni uvjeti (primjerice, nemamo Orffov instrumentarij koji bi nam bio jako koristan u radu), no zasad se primjećuje napredak sa svakom novom pričom. Udruga omogućuje studentima usavršavanje na svim radionicama koje se organiziraju za njihove volontere (npr. radionica izražajnog čitanja s glumcima, radionica pokreta, i sl).

Značaj opisanih aktivnosti očituje se u tome što one uključuju slijepu i slabovidnu djecu s mentalnim poteškoćama, djecu na dječjim odjelima bolnica Srebrnjak, Rebro i Klinički bolnički centar Sestara milosrdnica (Vinogradska), kao i djecu iz općeobrazovnih škola koja u razrednoj nastavi još uvijek nemaju nastavu *glazbene kulture* s kompetentnim glazbenim pedagozima, već s učiteljima razredne nastave (kroz ove aktivnosti dolaze u knjižnice gdje ih se potiče na čitanje i glazbu). Još važnije, u glazbeno-pedagoškom smislu, studentima je korisno vidjeti kako teče proces pripreme i rada s djecom s poteškoćama u razvoju, kao i isti proces rada s djecom koja nemaju poteškoće. Nadalje, ovakvom se aktivnošću znatno pridonosi razvoju njihovih građanskih kompetencija jer je sudjelovanje u njima na volonterskoj bazi, a i kroz sudjelovanje se šire njihovi pogledi na vlastitu profesiju i potrebe društva općenito. Osim toga, kroz pripremu i izvedbu ovakvih radionica studenti se uče organizaciji i provedbi izvannastavnih aktivnosti i projekata te indirektno stvaraju novu kompetentnu i motiviranu publiku otvorenu prema svim oblicima umjetnosti. Sudjelovanje je dobrovoljno, a studenti nakon radionica od udruge *Smiješak za sve* dobivaju volonterske sate u volonterske knjižice.

Važno je napomenuti je i činjenica da program pridonosi i otvaranju vrata Muzičke akademije prema zajednici u kojoj ona djeluje, i to putem mladih, entuzijastičnih studenata koji žele podignuti nivo glazbene kulture društva obraćajući se onima kojima ona najčešće nije dostupna. Civilnoj misiji same Akademije osim studenata pridonosi i asistentica Čorić koja kao sveučilišna nastavnica na neki način proširuje vlastitu ulogu jer u organizaciji, pripremi i izvedbi radionice sudjeluje potpuno ravnopravno sa studentima, u pedagoškom i volonterskom smislu. Studenti i profesorica, osim interakcije s djecom, u izvedbe uključuju i volontere udruge čime se studenti/-ice uče svojem budućem pozivu, ali i važnosti aktivnog djelovanja u zajednici u kojoj žive.

Popis dosad održanih radionica i studentica koje su sudjelovale:

|  |  |  |  |  |
| --- | --- | --- | --- | --- |
|  | **PRIČA** | **VRIJEME I MJESTO IZVEDBE** | **CILJANA SKUPINA** | **SUDIONICI (STUDENTICE)** |
| **1.** | *Čarobnjak iz Oza* | 18.10.2017.  KGZ, Dječji odjel August Cesarec | slijepa i slabovidna djeca s mentalnim poteškoćama iz Centra Vinko Bek | Mirta Borovac  Sonja Vojvodić  Morana Lakotić  Ana Čorić (ass.) |
| **2.** | *Čarobnjak iz Oza* | 24.10.2018.  KGZ, Dječji odjel August Cesarec | slijepa i slabovidna djeca s mentalnim poteškoćama iz Centra Vinko Bek | Mirta Borovac (priprema)  Sonja Vojvodić  Matea Antunović (FFZG)  Jasminka Horvatić (volonterka iz udruge)  Ana Čorić (ass.) |
| **3.** | *Orašar* | 14.12.2017.  Centar Vinko Bek | slijepa i slabovidna djeca s mentalnim poteškoćama iz Centra Vinko Bek | Sonja Vojvodić  Ema Gross  Barbara Lalić  Nina Franulović  Antonija Kovaček  Mirta Borovac  Jasminka Horvatić (volonterka iz udruge)  Ana Čorić (ass.) |
| **4.** | *Orašar* | 20.12.2017.  KGZ, Dječja knjiižnica Medveščak M2 | djeca iz razredne nastave (OŠ Miroslava Krleže) – dva razreda | Ema Gross  Mirta Borovac  Antonija Kovaček  Sonja Vojvodić (priprema)  Barbara Lalić (priprema)  Nina Franulović (priprema)  Jasminka Horvatić (volonterka iz udruge)  Ana Čorić (ass.) |
| **5.** | *Medo i gitara* | 27.03.2018.  KGZ, Dječji odjel August Cesarec | slijepa i slabovidna djeca s mentalnim poteškoćama iz Centra Vinko Bek | Mirta Borovac  Sonja Vojvodić  Antonija Kovaček  Barbara Lalić  Nina Franulović  Ema Gross (priprema)  Sara Jakopović (zvuk)  Ana Čorić (ass.) |

**2. STUDENTSKI ZAPISI S RADIONICA**

**Izvedba priče *Čarobnjak iz Oza* na dječjem odjelu Knjižnice grada Zagreba „August Cesarec“**

**Priprema:**

Prva priča s kojom je i počela inicijativa *Note ljubavi* bila je poznata priča Franka Bauma *Čarobnjak iz Oza*. Pripremati smo se krenule par tjedana ranije budući da nam je to bio prvi susret s djecom koja imaju poteškoća s vidom. Istraživanjem po internetu naišle smo na korisne informacije koje su nam pomogle u osmišljavanju same priče i aktivnosti nakon priče pogodne za slabovidnu i slijepu djecu. Tekst priče podijelile smo na glavne uloge Dorothy, Lava, Limenka i Strašila te na sporedne uloge Čarobnjaka iz Oza, leteće majmune, Zlu vješticu i Dobru vilu. Svaka sudionica odabrala je dvije uloge i svakom liku posudila drugačiji glas kako bi djeci što bolje prikazale karakter likova. Uz podjelu uloga i mijenjanje glasova, u priči smo se trudile oponašati popratne zvukove iz priče poput kucanja na vrata, škripanje Limenka, glasanje Lava i šuškanje Strašila. Kroz priču se ponavlja motiv hodanja po stazi te smo tu uključile melodiju koja je služila kao svojevrstan lajtmotiv kojeg smo iskoristile i kretanjem kroz prostor. Uz pratnju gitare pripremile smo i poznatu pjesmu *Iznad duge* iz filmske adaptacije romana *Čarobnjak iz Oza*. Pjesmu smo uključile u samu priču, ali smo ju pripremile i kao aktivnost nakon priče.

**Izvedba**

Prva književno-glazbena radionica održana je 18. listopada 2018. na dječjem odjelu Knjižnice grada Zagreba „August Cesarec“. Na radionicu smo došle i ranije kako bismo pripremile prostor postavljajući stolce u dvorani u krug i postavile instrumente za kasniju radionicu. Nakon što su djeca došla na radionicu, krenuli smo s glazbenim predstavljanjem. Glazbeno predstavljanje temelji se na jednostavnoj melodiji s kojom osoba otpjeva svoje ime i uputi poziv drugoj osobi da se također predstavi (Ja se zovem \_\_\_\_\_\_, kako se ti zoveš?). Nakon predstavljanja izvođačica, potaknule smo djecu na predstavljanje tako da smo došle do djeteta i dodirom ga potaknule da se svima predstavi. Krenule smo s prethodno pripremljenom pričom i izvele sve elemente koje smo uključile u pripremi priče. Djeca su imala pozitivnu reakciju na priču i pozorno su slušala. Nakon pričanja priče, slijedile su aktivnosti vezane uz priču. S djecom smo vodile razgovor o likovima te smo im postavljale pitanja koji im je najdraži lik, koji zvuk je vezan uz taj lik te konačno pitanje što bi se dogodilo da su svi ostali u začaranoj zemlji Oz. Na sva pitanja djeca su rado odgovarala i sudjelovala u raspravi .unatoč poteškoćama s vidom. Pjesma *Iznad duge* posebno je obradovala djecu jer su je ranije učili na satu glazbene kulture i svi zajedno smo ju otpjevali uz pratnju gitare i udaraljki koje smo podijelile djeci.

Dvije učenice pokazale su poseban interes za pjevanje i tako samostalno izvele još nekoliko dječjih pjesama koje smo zajednički popratili gitarom i udaraljkama. Na samom kraju smo se pozdravili glazbenim pozdravom i ispratile smo djecu.

Cijela književno-glazbena radionica bila je najprije prekrasno, a onda i korisno iskustvo za nas, ali i za djecu koja su pokazala veliki interes za nju, a i nama je bilo korisno iskustvo kao budućim pedagozima raditi sa slabovidnom djecom.

Ponovili smo radionicu na istom prostoru 24. listopada 2017. u istom prostoru, ali s drugom grupom štićenika Centra za slijepe i slabovidne „Vinko Bek“. Grupa je bila zahtjevnija jer uz poteškoće s vidom, djeca su imala poteškoće u razvoju, no druga izvedba priče je i dalje prošla uspješno uz pomoć asistenata iz Centra i veliku volju i trud članica *Nota ljubavi*.

**Izvedba priče *Orašar* u centru za slijepe i slabovidne Vinko Bek**

**Priprema**

Nakon prve uspješne izvedbe priče *Čarobnjak iz* Oza u knjižnici Augusta Cesarca na Kvaternikovom trgu, odlučile smo štićenicima centra za slijepe i slabovidne Vinko Bek priuštiti pravi prosinački doživljaj, božićnu priču E. T. A. Hoffmana *Orašar*. Za priču smo se krenule pripremati otprilike tri tjedna ranije. Na prvom sastanku dogovorile smo kako će naša božićna priča *Orašar* izgledati, što ćemo sve ozvučiti te smo izabrale pjesmu koja će se ponavljati (*Novogodišnja pjesma/Pahuljice padajte*) Petera Stupela i koju ćemo naučiti sa štićenicima. Bitno je bilo da sadržaj pjesme odgovara božićnom ugođaju priče, a i da bude primjerena s jednostavnijim ritamskim obrascima i melodijskom strukturom kako bismo je svi zajedno što lakše naučili. Kao još jedan glazbeni broj odabrale smo slušanje prigodnog *Plesa šećerne vile* iz baleta *Orašar* Petra Iljiča Čajkovskog, najpoznatiji glazbeni broj tog baleta koji se savršeno uklopio kao slušna aktivnost, iznimno popularna i draga štićenicima centra. Budući da se naše adaptacije priča baziraju na zvuku i zvučnim efektima, nakon pomnog razmišljanja shvatile smo da će božićni ugođaj najbolje prenijeti zvuk praporaca. Uz to, i razne zvučne efekte unutar teksta, odabrale smo još dvije pjesme: kanon *Božićna zvona* Zlatka Špoljara te iskoristile pjevačke sposobnosti naše volonterke Nine koja je otpjevala uspavanku *Laku noć* na glazbu Johannesa  Brahmsa (prijevod N. Njirić) i zajedno sa zvucima zijevanja popratila usnulu Klaru, glavnu junakinju priče.

Uloge smo podijelile na Pripovjedačicu, Kraljevića Orašara, Djeda, Klaru, Šećernu vilu te Uspavanu vilu. U izvedbi nam se priključila i gđa. Jasminka iz centra Vinko Bek koja je štićenike uvela u ugođaj priče te nas predstavila. Kroz priču je imala i ulogu postavljanja pitanja vezanih za tekst kako bismo ih što više uključile u kreativni proces te kao potvrdu o pažljivom slušanju i shvaćanju teksta.

Na posljednjoj probi uvježbale smo izvedbu cijele priče uz zvučne efekte, glazbeni primjer te pjesme.

**Izvedba**

Književno-glazbena radionica *Orašar* održana je 13. prosinca 2018. u Centru za slijepe i slabovidne Vinko Bek. U priču nas je uvela gđa. Jasminka iz centra koja nas je predstavila kao vile koje su došle ispričati priču, nakon čega je krenulo glazbeno upoznavanje („Kako se ti zoveš?“ - „Ja se zovem \_\_\_\_\_“). Nakon uvodnog dijela, u kojem smo zvučnim efektima (ponajprije praporcima) stvorile zimski ugođaj, otpjevale smo *Novogodišnju pjesmu* te je time priča započela. Iako smo se odlučile za pjevanje pjesme *a capella*, već pri drugom pjevanju te pjesme, djeca su nam se priključila. U priči je najveću ulogu imala Pripovjedačica, ali su sve „vile“ bile zaslužne za zvučne efekte i izvedbu pjesmica. Uspavanku smo izvele na već ranije spomenut način,  nakon što u priči jedan od likova (Klara) ode na spavanje, a *Božićna zvona* nakon što ju probudi zvuk zvona te smo time također pridonijele ugođaju priče. Prilikom slušanja *Plesa šećerne vile* uključile smo i djecu kojoj smo se, uz pomoć njihovih asistenata, približile i ostvarile kontakt držeći ih za desnu i lijevu ruku s kojima smo u ritmu „plesali“ gore-dolje. Osim raznih efekata (lomljenja igračaka, borbe..) u priči, ozvučile smo i dolazak djedovih saonica, Klarino putovanje u stvarnost te zabavu u dvorcu Šećerne Vile.

Nakon čitanja, slijedile su unaprijed pripremljene (glazbene) aktivnosti vezane uz priču, kao i učenje pjesmica. *Novogodišnju pjesmu* su već ranije sasvim zapamtili iz naših izvedbi u toku priče (jer smo je ponovile nekoliko puta) pa smo uz to dodale „sviranje“ na malim udaraljkama iz Orffovog instrumentarija, kako bismo ih što više uključile u izvedbu. Pjesmu *Božićna zvona* smo još jednom otpjevale nakon što su, uz vođeni razgovor, sami zaključili da je riječ o kanonu. Veoma brzo naučili su i tu pjesmu te smo i na to dodale sviranje na malim udaraljkama.

Djeca su pozitivno reagirala na cijelu priču i radionicu te su samostalno krenuli pjevati i druge dječje pjesme koje su radili s profesorima u školi, a jedna je djevojčica čak pokazala i znanje operne literature, kad je s našom volonterkom (studenticom solo pjevanja) otpjevala Rossinijev *Duet mačaka*.   
  
**Izvedba priče „Orašar“ u Knjižnici grada Zagreba „Medveščak“**

**Priprema**

Priču *Orašar* (E. T. A. Hoffman) smo već bile izvele u Centru za odgoj i obrazovanje „Vinko Bek“ i za potrebe izvedbe prilagodile smo ju učenicima prvog razreda osnovne škole koji nemaju poteškoće s vidom. Pošto učenici vide i mobilniji su, osmislile smo zabavnu plesnu koreografiju koju će učenici lako moći pratiti. Izradile smo čarobne štapiće od kartona te ih obojale u zlatnu boju. Dodale smo i aktivnost crtanja slatkih soba na papire koje će učenici zalijepiti na dvorce pripremljene od žutog i zelenog hamer papira te smo pripremile pastelne boje za tijelo kojima bi učenicima nacrtale neki detalj iz priče na ruku – pahulju, božićno drvce, srce ili zvijezdu.

**Izvedba**

Književno-glazbena radionica „Orašar“ održana je 20. prosinca 2017. u Knjižnici grada Zagreba „Medveščak“ za učenike prvih razreda OŠ Miroslava Krleže s kojima su u pratnji došle i njihove učiteljice.

Radionicu smo započele predstavljanjem vila pričalica, nakon čega je uslijedila priča koju smo izvele kao vile sa čarobnim štapićima. Tijekom priče razgovarale smo s učenicima o blagdanima i božićnim poklonima te smo zajedno izvodili zvučne efekte koji su doprinijeli stvaranju prikladne atmosfere za priču, npr.  padanje snijega – lagano pucketanje prstima, vjetar – puhanje, trčanje – trčali smo u mjestu,... Pjevali smo *Novogodišnju pjesmu* (Pahuljice padajte), koju je jedna članica popratila sviranjem na gitari i pjesmu kanon *Božićna zvona* Z. Špoljara. *Novogodišnju pjesmu* su neki učenici već znali, a pjesma *Božićna zvona* im je bila potpuno nova.

Učenici su pažljivo slušali priču i aktivno sudjelovali u aktivnostima, a kada je na red stigao *Ples šećerne* vile iz baleta skladatelja Petra Iljiča Čajkovskog na čiju glazbu smo pripremili plesnu koreografiju, prostor je bio ispunjen smijehom i veseljem.

U završnom dijelu radionice, djeca su dobila zadatak da bojicama nacrtaju neku prostoriju u „Čokodvorcu“ iz priče, što je potaknulo njihovo kreativno izražavanje. Dok su učenici crtali, vile su ih obilazile i na ruku nacrtale neki detalj iz priče.

Na kraju smo sve crteže zalijepili na žuti i zeleni papirnati dvorac od hamer papira koje je svaki razred ponio u školu.

**Izvedba priče *Medo i gitara* na Dječjem odjelu Knjižnice grada Zagreba „August Cesarec“**

**Priprema**

Za priču smo se krenule pripremati tri tjedna ranije kroz tjedne sastanke. Na prvom sastanku adaptirale smo priču Davida Litchfielda *Medo i klavir* kako bismo što zornije dočarale ugođaj priče štićenicima doma „Vinko Bek“. Budući da na raspolaganju nismo imale klavir, priču smo prilagodile i preimenovale u *Medo i gitara* jer naša članica svira gitaru koja je lako prenosiva i ima mogućnost produkcije ne samo glazbe, već i različitih zvukova koji dočaravaju atmosferu.

Tekst slikovnice vezan je uz ilustracije te smo na sljedećim sastancima nadodale tekst kojim se slikovito dočarava djeci sama radnja i okolina u kojoj se priča odvija. Na probama smo uz dodatak teksta i adaptacije priče radile i na zvučnim efektima i na zvučnim slikama. Tražile smo dječju pjesmu koju se može lako naučiti i prenijeti djeci tijekom trajanja same radionice. Na melodiju dječje pjesme *Prvi snijeg* Ljerke Marić, koja nam je privukla pažnju svojom pjevnošću, dodale smo novi tekst vezan uz našu priču i tako dobile dječju pjesmu o gitari, instrumentu kojeg će se predstaviti djeci.

U suradnji s kolegicom Sarom Jakopović, studenticom Odsjeka za kompoziciju i teoriju glazbe, koja se i inače bavi obradom zvuka, snimile smo zvučne efekte šume, grada, aplauza i koncerta.

Nakon prilagođavanja teksta i zvučnih efekata podijelile smo uloge na Pripovjedača, Medu, Vjevericu, Vuka, Tatu, Djevojčicu, novinarku Kravicu Zdenku i ostale šumske životinje koje nisu imenovane već služe dočaravanju zvučne slike. Na posljednjem  susretu prije same izvedbe uvježbale smo izvedbu cijele priče uz glazbenu pratnju, dječju pjesmu i zvučne efekte.

**Izvedba**

Književno-glazbena radionica *Medo i gitara* održana je 27. ožujka 2018. na Dječjem odjelu KGZ „August Cesarec“. Radionicu smo započele već tradicionalnim glazbenim upoznavanjem, odnosno u ovom slučaju ponovnim predstavljanjem svih sudionika. Nakon glazbenog predstavljanja, započele smo našu priču. Kroz pričanje priče, učenicima smo postavljale razna pitanja kako bismo ih što više uključile u kreativni proces. Tijekom same priče, više puta smo izvele adaptiranu dječju pjesmu *Gitara* uz instrumentalnu pratnju kako bi djeci ostala u uhu melodija i kako bi ju što uspješnije savladali. Zvučna slika šume postignuta je prethodno snimljenim zvukovima hodanja kroz šumu i imitacijom životinjskih zvukova. Tako je postignuta i zvučna slika grada; pušteni su zvukovi užurbane ulice, automobila i žamora kako bi se postigao kontrast sa šumom. Sam kraj priče ističe važnost prijateljstva i prijateljske ljubavi i odanosti na što su štićenici doma imali pozitivne reakcije. Nakon čitanja, slijedile su unaprijed pripremljene aktivnosti vezane uz temu. Nastavili smo razgovor s djecom o gitari te smo im pružili gitaru u ruke kako bi ju mogli osjetiti dodirom. Kroz razgovor o glazbi, vratili smo se na temu koncerta te smo nastavili razgovor o pravilima ponašanja tijekom istog. Djeca su nakon razgovora imala priliku ponoviti pravila ponašanja slušajući skladbu nepoznatog autora *Ljubavna serenada* izvedenu na gitari. Na samom kraju radionice ponovili smo pjesmicu s djecom kojoj smo podijelile i manje udaraljke kako bi što aktivnije sudjelovali u izvedbi. Djeca su pozitivno reagirala na cijelu priču i radionicu te su samostalno krenuli pjevati i druge dječje pjesme koje su radili s profesorima u školi.

**3. CILJEVI INICIJATIVE *NOTE LJUBAVI* I PLANOVI U BUDUĆNOSTI**

Radionicu smo započele jednom spontanom idejom, koja se do danas razvila u vrlo lijepu priču. Sada, kada već iza sebe imamo iskustva, cilj nam je razvijati i proširivati ideje i dalje, i kroz priče i glazbu davati drugima djelić naše kreativnosti i ljubavi. U pripremi je već četvrta priča braće Terryja i Erica Fan, *Noćni vrtlar,* koju planiramo izvesti u sklopu interaktivnog glazbenog festivala *Biljke i svirke* koji se ove godine održava u parku Tuškanac te na zelenim površinama grada Zagreba u sklopu akcije *Dekica za snove* kako bismo okruženjem bile dosljedne priči i kako bi se slušateljima i gledateljima bilo lakše uživjeti u samu priču. Nadamo se kako ćemo u skoroj budućnosti uspjeti ostvariti i cilj proširivanja radionica i na ostale dobne skupine poput domova za starije i nemoćne osobe, bolnička odjeljenja za teže oboljele osobe. Cilj nam je uključiti i druge umjetničke akademije u rad naših radionica – Akademiju likovnih umjetnosti i Akademiju dramskih umjetnosti kako bismo postigle što profesionalniju izvedbu priča dodatkom rekvizita, kostima i scenografije te usavršavanjem s kolegama glumcima i kako bismo postigle što kreativniji pristup aktivnostima nakon priča. Najveći cilj cijele inicijative je obrazovati publiku pred nama, potaknuti njihovu ljubav prema književnosti i glazbi te im pružiti komadić sreće, ljubavi i opuštanja u užurbanom svijetu. Osim toga, želja nam je u budućnosti dobiti sredstva koja bi nam omogućila nabavu slikovnica, instrumenata i ostalih materijala koji su nam potrebni za rad. Voljele bismo i prenijeti svoja iskustva ostalim volonterima iz udruge koji čitaju priče djeci u bolnicama i učiniti program vidljivim kako bi i drugim fakultetima poslužio kao primjer dobre prakse. Za kraj, želimo naglasiti da nama u osobnom i profesionalnom smislu ovakav vid rada pruža širu perspektivu na životni poziv koji smo odabrale, kao i na cjelokupno društvo u kojem živimo.

**4. PRILOZI**

Uz prijavu prilažemo potvrde udruge *Smiješak za sve,* Centra za odgoj i obrazovanje *Vinko Bek*  i Knjižnica grada Zagreba, kao i nekoliko fotografija s održanih radionica preuzetih s FB stranica udruge:

****

****







1. **Napomena:** pričama se daje svojevrstan *soundtrack* i režiju, nešto poput radiodrame. [↑](#footnote-ref-1)